《大树村刘氏少妇打虎行》
明代·沈明臣

润州城南山簇簇，四月麦黄桑柘绿。
大树村头刘氏居，短墙幽院参差屋。
晓炊未罢日始高，卒地猛虎来咆哮。
老小出门尽惊走，犬亦吠虎声嗥嗥。
虎闻犬声急转步，一口毙之如搏兔。
欲从虎口夺狗还，老妪抱孙逢虎怒。
刘家少妇夺老姑，气猛视虎如匹雏。
手提钢叉刺虎目，虎血溅面红模糊。
昨从大树村前走，少妇涤场犹髽首。
弱体孱然花不如，徐家女子刘松妇。

作者简介：浙江鄞县人，字嘉则。诸生。偕徐渭为胡宗宪幕僚。有诗名，即兴作铙歌十章，援笔立就，为宗宪激赏。后宗宪以严党下狱死，为之讼冤。继往来吴楚闽粤间。卒年七十余。歌诗约七千余首，有《丰对楼诗选》、《荆溪唱和诗》、《吴越游稿》。